**Støtteerklæring til de streikende i sykehussektoren fra Samarbeidskomiteen mellom LO og Arbeiderpartiet i Innlandet.**

Samarbeidskomiteen i Innlandet mener det er urettferdig at de med mindre enn 20 prosent stilling ikke skal tjene opp tjenestepensjon, uførepensjon og etterlattepensjon.

Pensjonen regnes ut fra alle år i arbeid, og da straffes de som ikke får fulle stillinger dobbelt opp. Først får de ikke sikre jobber med en lønn å leve av, og så skal de i tillegg ikke tjene opp pensjon på det de faktisk jobber. Det er ren utnytting av de som har minst fra før, og det kan vi ikke stå stille og se på!

Pensjon fra første krone, også for deltidsansatte med lave stillingsprosenter, er et ufravikelig krav vi støtter.

Vi vet at dette i hovedsak handler om kvinner og at de fleste er unge. Derfor er dette både et likestillingskrav og et likebehandlingskrav. Det hører ingen sted hjemme at disse ansatte ikke skal tjene opp pensjon.

Samarbeidskomiteen i Innlandet er skuffet over at arbeidsgiversiden velger konflikt heller enn å imøtekomme kravet om likebehandling av sine lavest lønte ansatte.

Vi heier på dere og støtter dere i denne viktige kampen.

Med vennlig hilsen

Samarbeidskomiteen i Innlandet